5η Ιουλίου 2015: Το βράδυ που ένας πρωθυπουργός ανέτρεψε τον λαό - Yanis Varoufakis\n03/07/2020 by Yanis Varoufakis\nΚαθώς περνούσα την κύρια είσοδο του Μαξίμου, οι υπουργοί και παρατρεχάμενοι που συνάντησα φαίνονταν μουδιασμένοι, λες και είχαν μόλις υποστεί βαριά εκλογική ήττα. Η παρουσία μου τους έκανε ακόμα νευρικότερους. Ο Αλέξης, μου είπαν, βρισκόταν σε συνάντηση με τον Πρόεδρο της Δημοκρατίας στο γειτονικό Προεδρικό Μέγαρο και θα με δεχόταν αργότερα. Έτσι, περίμενα στην αίθουσα συσκέψεων με τους υπόλοιπους υπουργούς, παρακολουθώντας τα τελευταία αποτελέσματα στις οθόνες. Όταν εμφανίστηκε το τελικό ποσοστό στην οθόνη. 61,35% υπέρ του ΟΧΙ με ποσοστό συμμετοχής το εντυπωσιακό 62,5%, πετάχτηκα από την καρέκλα μου σηκώνοντας πανηγυρικά τη γροθιά στον αέρα. Τότε, κοιτάζοντας γύρω μου, συνειδητοποίησα ότι ήμουν ο μόνος στο δωμάτιο που πανηγύριζε.\nΠεριμένοντας τον Αλέξη, βρήκα μήνυμα στο κινητό μου από τον Νόρμαν Λάμοντ: «Αγαπητέ Γιάνη, συγχαρητήρια. Μια περίφημη νίκη. Δε γίνεται να μην εισακουστείτε τώρα. Καλή τύχη!» Θα εισακουστούμε, σκέφτηκα, αρκεί να αποφασίσουμε να μιλήσουμε. Εκεί που καθόμουν, παρακολουθώντας να ξετυλίγεται σε αργή κίνηση η ακύρωση της περίφημης νίκης μας, άρχισα να παρατηρώ τους παρευρισκομένους και τις μικρές λεπτομέρειες που μέχρι τότε μου είχαν διαφύγει. Οι άντρες είχαν εγκαταλείψει το απλό, καθημερινό ντύσιμο που χαρακτήριζε τα στελέχη του Σύριζα και έμοιαζαν με κοστουμάτους μεγαλοδικηγόρους σε βραδινή έξοδο. Οι γυναίκες ήταν ντυμένες λες και πήγαιναν σε προεδρική δεξίωση. Όταν έφτασε και η Δανάη, συνειδητοποίησα πως όχι απλώς ήμασταν οι μόνοι χαρούμενοι άνθρωποι εκεί μέσα, αλλά ήμασταν και οι μόνοι που φορούσαν τζιν και μπλουζάκια. Ένιωθα σαν να βρέθηκα ξαφνικά σε μια ταινία επιστημονικής φαντασίας, όπως εκείνες όπου οι εξωγήινοι καταλαμβάνουν ένα ένα τα σώματα των δικών σου ανθρώπων χωρίς να το έχεις πάρει είδηση.\nΚάποια στιγμή ο Αλέξης επέστρεψε στο Μαξίμου και μισή ώρα αργότερα απηύθυνε διάγγελμα προς τον ελληνικό λαό. Δύο φράσειςκλειδιά στην ομιλία του ξεκλείδωσαν το σεντούκι των προθέσεών του. Η μία απέκλειε τη ρήξη με την τρόικα. Η δεύτερη ήταν η ανακοίνωση πως μόλις είχε ζητήσει από τον Πρόεδρο της Δημοκρατίας να συγκαλέσει αμέσως το συμβούλιο των πολιτικών αρχηγών: Το επόμενο πρωί κιόλας μετά τον εξευτελισμό τους στις κάλπες, οι αρχηγοί του μνημονιακού τόξου προσκαλούνταν να επιστρέψουν στα πράγματα, να καθοδηγήσουν τη συνέχεια. Στρεφόμενος στη Δανάη της είπα χαμηλόφωνα:\n«Διασπά τον Σύριζα και προετοιμάζει συμμαχία με την αντιπολίτευση για να περάσει το νέο μνημόνιο. Η Νέα Αποστασία που μαγείρευαν τα παιδαρέλια του στις Βρυξέλλες δεν ανακόπηκε από το 62%».\nΠέρασε μιάμιση ώρα ακόμη σε ξεχωριστές συναντήσεις με τους Σαγιά και Ρουμπάτη προτού με δεχτεί. Η ώρα είχε πάει σχεδόν δύο όταν μπήκα στο γραφείο του. Καθώς σηκωνόταν από την καρέκλα του γραφείου του για να με προϋπαντήσει, με μαύρους κύκλους κάτω από τα μάτια και ύφος ψυχολογικής καθίζησης χειρότερο από ποτέ, με κοίταξε και είπε κάτι που δεν μπορεί να γραφτεί εδώ. Το νόημα της φράσης του ήταν ότι τα είχαμε κάνει θάλασσα. «Διαφωνώ», του απάντησα ορθά κοφτά. Γίνανε λάθη πολλά, αλλά ήταν μια νύχτα θριάμβου που απαιτούσε από εμάς να χαρούμε και να τιμήσουμε τη λαϊκή ετυμηγορία.\nΠριν αρχίσουμε την κουβέντα, ο Αλέξης με ρώτησε αν θα με πείραζε να παραστεί στη συνάντησή μας ο Δημήτρης Τζανακόπουλος, ο νομικός σύμβουλος του Μαξίμου και βαθιά αντιμνημονιακός σύντροφος που τον Φλεβάρη με αντιμετώπιζε με σκεπτικισμό φοβούμενος ότι έσερνα τον Αλέξη προς τη συνθηκολόγηση με τους τροϊκανούς.8 Καθόλου, του απάντησα. Για την ακρίβεια ήθελα να είναι παρών, κάτι ως μάρτυρας. Ήταν φανερό πως δε θα ήταν μια απλή συνάντηση.\nΟ Αλέξης ρώτησε αν οι τράπεζες θα άνοιγαν σύντομα. Ήταν ερώτηση-παγίδα. Γνώριζε την απάντηση και την εκμαίευε για να δικαιολογήσει την απόφασή του να συνθηκολογήσει. Προσποιήθηκα ότι δεν καταλάβαινα, λέγοντας πως για να σεβαστούμε το ΟΧΙ έπρεπε να ξεκινήσει εκείνη τη στιγμή το παράλληλο σύστημα πληρωμών (με έκδοση ηλεκτρονικών υποσχετικών IOU η αξία των οποίων θα βασιζόταν στη δυνατότητά τους να αποπληρώνουν μελλοντικούς φόρους) και να κουρέψουμε τα ομόλογα SMP του Ντράγκι. Αν δεν κάνουμε αυτές τις κινήσεις για να ενισχύσουμε τη διαπραγματευτική σου ισχύ, του είπα, το\n61,3% θα σκορπιστεί στους πέντε ανέμους. Αν, αντίθετα, τις ανακοινώσουμε απόψε, με τη στήριξη του 61,3% των ψηφοφόρων, σε διαβεβαιώνω ότι ο Ντράγκι και η Μέρκελ αργά ή γρήγορα θα συζητήσουν για πρώτη φορά μαζί μας μια αμοιβαίως ικανοποιητική συμφωνία. Τότε μόνον, Αλέξη, θα ανοίξουν οι τράπεζες κανονικά. Αντίθετα, αν δεν προβείς σε αυτή την κίνηση, επέμεινα, «θα σε ισοπεδώσουν».\nΕξήγησα ακόμα πως χρειαζόμουν μόνο δύο, τρεις το πολύ, μέρες για να ενεργοποιήσω την πρώτη φάση ανάπτυξης του συστήματος πληρωμών που θα οικοδομούνταν στο TAXISnet. Έκανε πως εντυπωσιάστηκε, δίνοντάς μου την ευκαιρία να συνεχίσω: Το αποτέλεσμα του\n61,3% είναι ένα κεφάλαιο που πρέπει να το χρησιμοποιήσεις σωστά. Πρέπει να το διαχειριστείς με μεγαλύτερο σεβασμό προς τον λαό από αυτόν που έδειξες πριν από το δημοψήφισμα. Να σεβαστείς και τον εαυτό σου επίσης. Μετά την αποψινή βραδιά βρίσκεσαι μπροστά σ’ ένα πολύ απλό δίλημμα. Ή επαναφέρεις το σχέδιό μας, δίνοντάς μου τα εργαλεία που χρειάζομαι, ή παραδίδεσαι.\nΜιλήσαμε για πολλή ώρα. Κάναμε ανασκόπηση των προηγούμενων μηνών, εβδομάδων, ημερών. Δε μάσησα τα λόγια μου, απαριθμώντας τα λάθη του, επισημαίνοντας τους τρόπους με τους οποίους μέλη του πολεμικού συμβούλιου υπονόμευσαν τον αγώνα μας, συχνά σε συνεργασία με την τρόικα και τους εντεταλμένους της. Του έδωσα αποδείξεις για έναν από αυτούς, ο οποίος λειτουργούσε με τρόπο που άγγιζε τα όρια της διαφθοράς. Φάνηκε να ξαφνιάζεται και ζήτησε τη γνώμη του Δημήτρη: Ήταν ο άνθρωπος στον οποίο αναφερόμουν τόσο μεγάλο πρόβλημα; Ο Δημήτρης με επιβεβαίωσε: «Ναι, κι ακόμα χειρότερο».\nΗ συζήτηση επεκτεινόταν σε άσχετα θέματα, γι’ αυτό αποφάσισα να τον ρωτήσω ευθέως: Θα σεβόταν το αποτέλεσμα του ΟΧΙ επιστρέφοντας στην αρχική μας συμφωνία; Ή θα εγκατέλειπε τον αγώνα; Η απάντησή του ήταν ελλειπτική αλλά δεν άφηνε περιθώρια παρερμηνείας ως προς την κατεύθυνση προς την οποία κινούνταν: παράδοση άνευ όρων. Η πρώτη φορά που μίλησε με αποφασιστικότητα σε όλη τη διάρκεια της συζήτησης ήταν όταν είπε:\nΚοίτα, Γιάνη, ο μόνος που ό,τι μου είπε «έχει βγει» ήσουν εσύ. Όμως το πρόβλημα είναι το εξής: αν οποιαδήποτε άλλη κυβέρνηση τους είχε δώσει αυτά που τους έδωσα εγώ, η τρόικα θα είχε ήδη κλείσει τη συμφωνία. Τους έδωσα περισσότερα απ’ όσα θα έδινε ποτέ ο Σαμαράς. Και εξακολουθούν να θέλουν να μας τιμωρήσουν. Δε θέλουν να δώσουν μια συμφωνία, ούτε σε σένα ούτε σε μένα. Θέλουν να μας ανατρέψουν. Όμως, με το 61,3% δεν μπορούν να με αγγίξουν. Μπορούν όμως να καταστρέψουν εσένα.\n«Μην ανησυχείς για μένα, Αλέξη», τον προέτρεψα. Του είπα να ανησυχεί για το πώς θα τιμήσει τον κόσμο που είχε βγει στους δρόμους να γιορτάσει το ΟΧΙ ενώ εκείνος κατέστρωνε σχέδια εγκατάλειψής του. Αν μέναμε ενωμένοι, αν ενεργοποιούσαμε τα όπλα μας και δείχναμε στους δανειστές πως είμαστε ενωμένοι, δε θα μπορούσαν να καταστρέψουν ούτε εκείνον, ούτε εμένα, ούτε τον λαό μας. Τότε ήταν που ο Αλέξης, βλέποντας ότι δεν κάμπτομαι, έβαλε στη συζήτηση το βαρύ πυροβολικό προηγούμενων ζοφερών εποχών λέγοντάς μου πως φοβόταν για εμάς, ότι, αν επιμέναμε, θα αντιμετωπίζαμε ένα νέο «Γουδή».9 Ομολογώ ότι, όσο και αν ο χωρισμός των δρόμων μας ήταν προδιαγεγραμμένος, δεν περίμενα από τον Αλέξη να φτάσει σε αυτό το σημείο. Ανίκανος να τον πάρω στα σοβαρά, ούτε καν να θυμώσω, το διακωμώδησα λέγοντας, μεταξύ αστείου και σοβαρού, ότι αν μας εκτελούσαν μετά το 61,3% υπέρ μας, η χρυσή σελίδα μας στο βιβλίο της ελληνικής ιστορίας ήταν εξασφαλισμένη.\nΟ Αλέξης όμως δεν πτοήθηκε. Με πληροφόρησε ότι ο Πρόεδρος της Δημοκρατίας, ο Στουρνάρας, οι μυστικές μας υπηρεσίες, το βαθύ κράτος δηλαδή, αλλά και κάποια μέλη της κυβέρνησής μας βρίσκονταν σε «ετοιμότητα». Υπαινισσόταν εμμέσως πλην σαφώς κάποιου είδους πραξικόπημα. Άλλη μία φορά τον αντέκρουσα: «Ας προσπαθήσουν! Συνειδητοποιείς τι σημαίνει 61,3%;» Τότε άλλαξε κάπως ρότα λέγοντάς μου ότι ο Δραγασάκης προσπαθούσε να τον πείσει να με ξεφορτωθεί, όπως και όλους της Αριστερής Πλατφόρμας και των Ανεξάρτητων Ελλήνων του Καμμένου, και να ηγηθεί κυβέρνησης συνασπισμού με τη Νέα Δημοκρατία, το ΠΑΣΟΚ και το Ποτάμι. Τον διαβεβαίωνε μάλιστα, σύμφωνα πάντα με τον Αλέξη, ότι μόλις υπογραφόταν η συμφωνία με την τρόικα, ο Αλέξης θα μπορούσε να ξεφορτωθεί Νέα Δημοκρατία, ΠΑΣΟΚ και Ποτάμι και να με επαναφέρει! Του είπα ότι ήταν η πιο ηλίθια ιδέα που είχα ακούσει ποτέ στη ζωή μου. Χαμογέλασε συμφωνώντας, χρησιμοποιώντας μάλιστα μια έκφραση για να περιγράψει τον Δραγασάκη που κι αυτήν δεν μπορώ να την επαναλάβω εδώ.\nΑυτό το διάλειμμα δευτερολέπτων θυμηδίας διεκόπη από τον ίδιο τον πρωθυπουργό με μια δική του πρόταση. «Όμως», πρόσθεσε, «δεν είναι άσχημη η ιδέα να προχωρήσουμε με δύο γραμμές: μια δημόσια και μια κρυφή. Δημοσίως μπορούμε να προσεγγίσουμε τους δανειστές παρουσιάζοντάς τους μια δεξιά εικόνα, που θα περιλαμβάνει ανασχηματισμό που να τους δηλώνει “είμαστε καλά παιδιά τώρα”. Και την ίδια στιγμή, στα κρυφά, να ετοιμάσουμε την αντεπίθεση».\nΑν είχα μαλλιά, θα τα τράβαγα. Του απάντησα ότι η ιδέα του ήταν εξίσου εξωφρενική με εκείνη του Δραγασάκη. Εκείνη τη μέρα ο λαός έδωσε την ετυμηγορία του, του θύμισα. Αν του την πετάξεις στα σκουπίδια, ό,τι και να κάνεις μετά κεκλεισμένων των θυρών, μυστικά, θα τον έχεις στείλει στα τάρταρα της απελπισίας και στα πρόθυρα της παράδοσης στην τρόικα εσωτερικού. Δε θα ξαναβγούν ποτέ στους δρόμους να σε στηρίξουν. Οπότε για τι κρυφή αντίσταση μιλάς;\nΟ Αλέξης με κοίταξε με βλέμμα μεταξύ κατατονίας και βαρεμάρας. Άδραξα την ευκαιρία να του πω, άλλη μία φορά, ότι καθήκον του ήταν να εκφραστεί δημοσίως, ενστερνιζόμενος αυτά που είχα πει νωρίτερα στη δήλωσή μου στο υπουργείο: Πως η ψήφος υπέρ του ΟΧΙ ήταν, από τη μία, ρητή απαγόρευση ακόμα και της σκέψης της συνθηκολόγησης και, από την άλλη, εντολή για την εξεύρεση λύσης εντός του ευρώ σε συνεργασία με τους Ευρωπαίους εταίρους μας, υπό τον όρο ότι θα τους καθιστούσαμε σαφές ότι δε μας τρομάζουν οι απειλές τους για Grexit. Πρόσθεσε, τον προέτρεψα, και κάποια κολακευτικά λόγια για την Επιτροπή, το ΔΝΤ, ακόμη και για την ΕΚΤ, για να δείξεις πως το εννοούμε όταν λέμε ότι επιθυμούμε μια συμβιβαστική λύση. Αλλά, παράλληλα, δείξε πυγμή. Άσε τις ανοησίες για ανταρτοπόλεμο στις κατακόμβες του κράτους μας.\nΒλέποντάς τον να μην αντιδρά, έκρινα απαραίτητο να επιχειρηματολογήσω υπέρ της πλήρους διαφάνειας ως προς τις κινήσεις του. Ό,τι και να κάναμε τώρα, έπρεπε να γίνει ανοιχτά. Έπρεπε να δηλώσουμε ξεκάθαρα ότι προετοιμάζαμε τη δική μας ρευστότητα, εξηγώντας γιατί είχαμε καθήκον να το πράξουμε εφόσον η ΕΚΤ κρατούσε κλειστές τις τράπεζές μας. Και έπρεπε να δηλώσουμε πως τα ομόλογα SMP της ΕΚΤ θα αναδιαρθρώνονταν βάσει της ελληνικής νομοθεσίας που τα διέπει. Κανένα, όμως, από τα επιχειρήματά μου δεν ήταν ικανό να διαπεράσει το καβούκι της παράδοσης στο οποίο ήταν εγκλωβισμένος. «Θα τους είναι πολύ δύσκολο να μας δώσουν συμφωνία, Γιάνη». «Κάνεις συνέχεια το λάθος να βλέπεις τη συμφωνία σαν κάτι που “θα μας δώσουν”. Είναι λανθασμένος τρόπος σκέψης. Χρειάζονται τη λύση όσο τη χρειαζόμαστε κι εμείς. Δεν είναι κάτι που θα μας προσφέρουν, λες και πρόκειται για δώρο στη διακριτική τους ευχέρεια. Πρέπει να κερδίσουμε τη λύση με το σπαθί μας. Αυτό σημαίνει πως χρειαζόμαστε μια πειστική απειλή. Το κούρεμα SMP και η δική μας ρευστότητα είναι ακριβώς αυτό!»\nΤελικά, το μόνο που κάναμε ήταν νοητικούς κύκλους γύρω από τα ίδια παγιωμένα επιχειρήματα, σωματικά καταρρακωμένοι κι οι δύο. Κάποια στιγμή έπρεπε να μπει ένα τέλος σ’ αυτό τον φαύλο κύκλο. Αποφάσισα να το θέσω εγώ ζητώντας του να μου πει τι είχε αποφασίσει να κάνει, δεδομένου ότι, εφόσον ήταν αποφασισμένος να παραδοθεί με τον έναν ή τον άλλον τρόπο, ενώ εγώ να μην υπογράψω τη συνθηκολόγηση με την τρόικα που μόνον υπουργός Οικονομικών μπορεί να την υπογράψει, η παραίτησή μου ήταν δεδομένη.\nΑπάντησε πως σκεφτόταν τον ανασχηματισμό του υπουργικού συμβουλίου για να σταματήσει… τη στοχοποίησή μου από την τρόικα, τους δανειστές και τα μέσα ενημέρωσης. Προσποιούμενος ότι δεν είδε το ειρωνικό μου βλέμμα, με ρώτησε ποιος πίστευα πως έπρεπε να με αντικαταστήσει στο υπουργείο Οικονομικών. Ήταν εμφανές ότι είχε ήδη αποφασίσει, αλλά αποφάσισα να παίξω το παιχνίδι του, προτείνοντας τον άνθρωπο που ήμουν σίγουρος ότι είχε ήδη δεχθεί να αναλάβει το πόστο μου: τον καλό μου φίλο τον Ευκλείδη. «Θα δεχθεί;» με ρώτησε, όπως τον περασμένο Γενάρη που, πράγματι, η σύγκρουσή τους με είχε αναγκάσει να παρέμβω ώστε ο Ευκλείδης να δεχθεί τη θέση του αναπληρωτή υπουργού Εξωτερικών. «Άσ’ το πάνω μου», του είπα και, όντως, μίλησα λίγο αργότερα στον Ευκλείδη συστήνοντάς του να δεχθεί να με αντικαταστήσει, παρόλο που γνώριζα ότι η αποδοχή της πρότασης εκ μέρους του ήταν προδιαγεγραμμένη.\nΑ.Τ.: Θα ήθελα να σου ζητήσω να αναλάβεις το Υπουργείο Οικονομίας, ώστε να συνεχίσετε τη στενή συνεργασία με τον Ευκλείδη.\nΑ.Τ.: Θα χαιρόμουν πολύ να μην τον ξανάβλεπα μπροστά μου. Ας εξαφανιστεί στα πίσω έδρανα της Βουλής.\nΓ.Β.: Όχι, Αλέξη, δεν ενδιαφέρομαι. Θέλησες να με γνωρίσεις χρόνια πριν γιατί ανέδειξα το δημόσιο χρέος ως τον δράκο που έπρεπε να νικηθεί και λόγω των προτάσεών μου για το πώς θα μπορούσε να γίνει αυτό ήρεμα και λογικά. Ζω και αναπνέω, σκέφτομαι, ονειρεύομαι, όλο το βράδυ και κάθε μέρα, την αναδιάρθρωση του χρέους, τη μείωση των στόχων πρωτογενούς πλεονάσματος, το τέλος της λιτότητας, τη μείωση των φορολογικών συντελεστών και την αναδιανομή πλούτου και εισοδήματος. Δε με ενδιαφέρει τίποτα άλλο. Ποσώς νοιάζομαι να γίνω ο διαχειριστής των ευρωπαϊκών κονδυλίων, όταν η Ευρώπη επιβάλλει στον αμέσως πιο κάτω όροφο12 νέες πολιτικές λιτότητας υπό νέο τοξικό δανεισμό. Κι όλα αυτά για να παραμείνω… υπουργός! Θυμάσαι για ποιον λόγο γύρισα από την Αμερική; Επειδή μου ζήτησες να σε βοηθήσω να αποδράσουμε από τα μνημόνια. Έβαλα υποψηφιότητα στις βουλευτικές εκλογές όχι γιατί επιθυμούσα να γίνω βουλευτής, αλλά γιατί απαιτούσα τη δημοκρατική νομιμοποίηση στον αγώνα για την κατάργηση της χρεοδουλοπαροικίας. Τώρα, εφόσον εγκαταλείπεις αυτό τον σκοπό, κόντρα στη λαϊκή εντολή που μόλις πήραμε, δεν έχω κανέναν λόγο να είμαι υπουργός. Δεν πειράζει. Ας το κάνει κάποιος άλλος. Θα είμαι στη Βουλή, απ’ όπου και θα βοηθάω όσο καλύτερα μπορώ, εφόσον η αναδιάρθρωση του χρέους παραμείνει κύριος στόχος του Ευκλείδη.\nΑ.Τ.: Μπορείς να αναλάβεις κάποιο άλλο υπουργείο – ίσως του Πολιτισμού, που το γνωρίζετε τόσο καλά με τη Δανάη [σημ.: γελάκια μαζί με τον Τζανακόπουλο]. Τέλος πάντων, θα υπάρξουν πολλές θέσεις στο μέλλον…\nΓ.Β.: Για άλλη μία φορά με μπερδεύεις με κάποιον που νοιάζεται για αξιώματα, Αλέξη. Ένα πράγμα μόνο με νοιάζει, και ξέρεις πολύ καλά ποιο είναι αυτό!\nΑ.Τ.: Ας το ξαναδούμε αύριο, ας το σκεφτούμε λίγο.\nΓ.Β.: Δεν υπάρχει τίποτα να σκεφτούμε. Δεν υπάρχει χρόνος. Έχεις πολλά να κάνεις.\nΌταν έφτασα σπίτι, η Δανάη με ρώτησε τι είχε συμβεί, γεμάτη αγωνία αλλά χωρίς καμία ψευδαίσθηση. «Απόψε είχαμε το αξιοπερίεργο φαινόμενο της ανατροπής ενός λαού από την κυβέρνησή του», μονολόγησα.\nΕνώ βρισκόμουν πλέον πεσμένος στον καναπέ του σαλονιού μας, λίγο πριν ανατείλει ο ήλιος της 6ης Ιουλίου, η Δανάη με υποχρέωσε να αφηγηθώ τη συζήτησή μου με τον Αλέξη στην κάμερά της, για να καταγραφεί όσο ήταν ακόμα νωπή. Κατόπιν έγειρα να κοιμηθώ δύο ώρες πριν γράψω την έβδομη, και τελευταία, επιστολή παραίτησής μου. Αφού την ξαναδιάβασα μερικές φορές, την έστειλα στο γραφείο Τύπου, ενώ μόνος μου πόσταρα την αγγλική της εκδοχή στο μπλογκ μου. Ήταν το πιο δύσκολο κείμενο που χρειάστηκε ποτέ να γράψω, εξαιρουμένου του παρόντος «τόμου».\nΑπό τη μία, είχα καθήκον να προειδοποιήσω τον λαό, τον δήμο της δημοκρατίας μας, πως η εντολή του επρόκειτο να πεταχτεί στα σκουπίδια. Από την άλλη, ένιωθα την υποχρέωση να μη γίνω εγώ ο καταλύτης της διάσπασης του Σύριζα και ο καταστροφέας της όποιας προοδευτικής δυναμικής είχε απομείνει στην κυβέρνησή μας και στο κόμμα. Σε εκείνη τη φάση ακόμη πίστευα ακράδαντα ότι σύντροφοι όπως ο Ευκλείδης, ο Σκουρλέτης, ο Κοτζιάς και πολλοί άλλοι δε θα συναινούσαν στο έγγραφο συνθηκολόγησης άνευ όρων που ετοίμαζαν Αλέξης, Χουλιαράκης, Δραγασάκης και Σία για τα μέσα Ιουλίου. Ιδίως για τον επιστήθιο φίλο μου τον Ευκλείδη αρνούμουν να πιστέψω ότι θα έθετε την επιρροή που διέθετε στο κόμμα στην υπηρεσία της παράδοσης – μια επιρροή που εγώ ποτέ δεν είχα.\nΠράγματι, αποδεχόμενος να με αντικαταστήσει, ο Ευκλείδης γινόταν ο άνθρωπος-κλειδί, ο ένας υπουργός χωρίς τον οποίο ο Αλέξης δε θα μπορούσε να στρέψει την πλάτη του, όπως είχε αποφασίσει, στο 62% και στο βροντερό εκείνο ΟΧΙ. Η απώλεια ενός δεύτερου υπουργού Οικονομικών μέσα σε μερικές εβδομάδες, αν ο Ευκλείδης αρνιόταν να γίνει συνεργός στην υπόθεση της άνευ όρων παράδοσης, θα προκαλούσε ρήγμα στην κυβέρνηση και στο κόμμα. Αν μη τι άλλο, θα έφερνε εκλογές χωρίς πρώτα να έχει ψηφιστεί από τη Βουλή το 3ο μνημόνιο.\nΈτσι, τουλάχιστον η ήττα της Άνοιξης δε θα είχε επισημοποιηθεί με τη βούλα, με την υπογραφή, της επίσημης Αριστεράς.\nΈτσι, τουλάχιστον μεγάλο μέρος του Σύριζα, κι όχι μόνο ο πυρήνας της Αριστερής Πλατφόρμας, θα είχε διασώσει την ενότητα και την υπόληψή του.\nΈτσι, το ΟΧΙ θα διατηρούσε ικανή κοινοβουλευτική εκπροσώπηση στις επόμενες εκλογές.\nΑυτή ήταν η αγωνία μου, αυτό προσπάθησα να προωθήσω με τη συγκεκριμένη φρασεολογία την οποία επέλεξα κατά τη σύνταξη της επιστολής παραίτησης:\nΤο δημοψήφισμα της 5ης Ιουλίου θα μείνει στην παγκόσμια ιστορία ως η μοναδική στιγμή που ένας μικρός ευρωπαϊκός λαός όρθωσε το ανάστημά του εναντίον της χρεοδουλοπαροικίας. Όπως όλες οι δημοκρατικές κατακτήσεις, έτσι κι αυτή η ιστορική απόρριψη του τελεσιγράφου του Eurogroup της 25ης Ιουνίου έχει μεγάλο κόστος. Είναι λοιπόν απαραίτητο το κεφάλαιο του ΟΧΙ να επενδυθεί αμέσως ώστε να μετατραπεί σε ΝΑΙ σε κάποια έντιμη συμφωνία-επίλυση – με αναδιάρθρωση χρέους, με μειωμένη λιτότητα, με αναδιανομή υπέρ των μη εχόντων, με πραγματικές μεταρρυθμίσεις.\nΛίγο μετά την ανακοίνωση των αποτελεσμάτων του δημοψηφίσματος, μου κατέστη γνωστό ότι οι συμμετέχοντες στο Eurogroup, και λοιποί εταίροι, θα «εκτιμούσαν» την… απουσία μου από τις συνεδριάσεις του, κάτι που ο πρωθυπουργός έκρινε ότι ίσως βοηθήσει στην επίτευξη συμφωνίας. Γι’ αυτό και αποχωρώ από το Υπουργείο Οικονομικών. Είναι καθήκον μου να βοηθήσω όσο μπορώ τον Αλέξη Τσίπρα να εκμεταλλευτεί, όπως εκείνος κρίνει, το κεφάλαιο που μας δώρισε ο ελληνικός λαός μέσω του δημοψηφίσματος.\nΘα φέρω το μίσος τους στο πέτο ως τιμητικό παράσημο.\nΗ Αριστερά λειτουργεί συλλογικά, και οι αριστεροί δεν αγαπάμε τις καρέκλες. Θα στηρίξω τον Αλέξη Τσίπρα, τη νέα ηγεσία του Υπουργείου Οικονομικών, την κυβέρνηση της Αριστεράς.\nΕκ των υστέρων, θεωρώ ότι η επιστολή μου ήταν απελπιστικά ήπια ενώ η στήριξη που έδινα στον Αλέξη δεν του έπρεπε. Έπρεπε να είχα κρούσει πιο δυνατά τον κώδωνα του κινδύνου για τις προθέσεις του πρωθυπουργού, ιδίως υπό το φως όσων είχε ψελλίσει στο γραφείο του ώρες νωρίτερα. Έπρεπε να προειδοποιήσω τους πολίτες ότι ο πρωθυπουργός τους είχε παραδώσει τα όπλα, ώστε τουλάχιστον να τους δοθεί η ευκαιρία να προσπαθήσουν οι ίδιοι να πάρουν τα πράγματα στα χέρια τους, στις πλατείες και στους δρόμους αν χρειαζόταν. Το γεγονός ότι δεν το έκανα, πως προτίμησα τα παραπάνω λόγια κριτικής στήριξης και υπονόησης ότι η παραίτησή μου οφειλόταν στην υποταγή του Αλέξη στους δανειστές, αντανακλά την εσφαλμένη εκτίμησή μου ότι σημαντική μερίδα των συναδέλφων μου υπουργών, της πλειοψηφίας της Κεντρικής Επιτροπής του Σύριζα, κυρίως ο Ευκλείδης, θα εκπλήρωναν το καθήκον τους να αποτρέψουν τη μετεξέλιξη της κυβέρνησής μας σε μια πιο ροζ έκφανση της κυβέρνησης Σαμαρά.\nΉταν, προφανώς, άλλο ένα λάθος μου. Δεν είμαι όμως πεπεισμένος πως μια πιο ξεκάθαρη προειδοποίηση θα άλλαζε κάτι. Σχεδόν όλοι οι άνθρωποί μας με τους οποίους έχω μιλήσει έκτοτε, ακούγοντας την παραίτησή μου, διαβάζοντας το κείμενό της, κατάλαβαν πολύ καλά τι είχε συμβεί. Μια φίλη δημοσιογράφος που έκλαψε όταν της είπα τι είχε γίνει μου είπε ότι ο νεαρός γιος της, με το που άκουσε ότι παραιτήθηκα, και χωρίς καμία άλλη πληροφόρηση, μονολόγησε με πόνο: Σύριζα τέλος!13\nΕυτυχώς, εκτός από τους δανειστές μας και τους εν Ελλάδι εντολοδόχους τους, υπήρχε κι άλλο ένα πρόσωπο που καταχάρηκε με την παραίτησή μου. Η κόρη μου η Ξένια, που είχε έρθει να με επισκεφτεί από την Αυστραλία δύο εβδομάδες νωρίτερα, αλλά μετά βίας είχε καταφέρει να με δει. Βγαίνοντας από το δωμάτιό της κατά τις εννέα το πρωί αγουροξυπνημένη για να πάει στο μπάνιο, έπεσε πάνω μου. Δεν ήταν συνηθισμένη να με βρίσκει στο σπίτι. Ακούγοντας από το στόμα μου ότι μόλις είχα παραιτηθεί, γύρισε με μισάνοικτα μάτια να μου πει με ύφος «επιτέλους είδες το φως»: «Δόξα τω θεώ, μπαμπά! Γιατί άργησες τόσο;» Ικανοποιημένη, επέστρεψε στο κρεβάτι της να χουζουρέψει.\nΗ εβδομάδα που γέννησε το ΟΧΙ: Διαβάστε εδώ το Μέρος Α’, εδώ το Μέρος Β, εδώ το Μέρος Γ’ κι εδώ το Μέρος Δ’


Μαινόμενος Μαραντόνα : «Εγώ τους προδότες τους φτύνω κατάμουτρα!» - Ειδήσεις - νέα - Το Βήμα Online\nΜαινόμενος Μαραντόνα : «Εγώ τους προδότες τους φτύνω κατάμουτρα!»\nO Ντιεγκίτο ξεκαθάρισε ότι δεν πρόκειται να επιστρέψει στην τεχνική ηγεσία της Εθνικής Αργεντινής, χαρακτηρίζοντας τους ιθύνοντές της προδότες!\n«Αστραψε και βρόντηξε» για μία ακόμη φορά ο Ντιέγκο Μαραντόνα. Αυτή τη φορά στο στόχαστρο του Αργεντινού θρύλου βρέθηκε η ποδοσφαιρική ομοσπονδία της χώρας. Ούτε λίγο ούτε πολύ, ο Ντιεγκίτο τους χαρακτήρισε προδότες!\nΟ Μαραντόνα που έχει αναλάβει χρέη προπονητή στην μεξικάνικη Ντοράντος (μετράει 3 νίκες σε 4 ματς), απέκλεισε κάθε πιθανότατα να επιστρέψει ως τεχνικός στην Εθνική ομάδα της Αργεντινήγς.\n«Δεν πρόκειται να επιστρέψω στην Εθνική ομάδα διότι πρόκειται για ένα ματς προδοτών!», είπε εμφανώς ενοχλημένος ο Ντιεγκίτο, στην ισπανική εφημερίδα Μάρκα για να προσθέσει: «Χρειαζόμασταν έναν νέο πρόεδρο στην Ομοσπονδία και έτσι βάλαμε τον Τάπια. Αισθάνομαι όμως ένοχος γιατί ενώ αρχικά ήρθε να ζητήσει βοήθεια, στη συνέχεια δεν με εμφανίστηκε ποτέ ξανά. Και εγώ τους προδότες τους φτύνω στη μούρη!».\nΑκόμη ο Μαραντόνα σημείωσε: «Υπάρχουν τόσες πολλές κλίκες τόσοι πολλοί που κάνουν τους φίλους, κανείς όμως δεν είναι ειλικρινής. Εάν πιστεύεις σε κάτι, πρέπει να βγεις και να το πεις και όχι να μείνεις σιωπηλός».


Κωδικός Προϊόντος#: 00161\nΤα φιστίκια είναι μια εξαιρετική πηγή μονοακόρεστων λιπαρών οξέων χρήσιμα για την προστασία του καρδιαγγειακού συστήματος\nΕαν βάλετε τα φιστίκια στη διατροφή σας θα δείτε θετικά αποτελέσματα σε θέματα δυσπεψίας, διάρροιας και δυσκοιλιότητας.\npackage-empty 4.95 € - 150 γραμ.\npackage-empty 8.25 € - 250 γραμ.\npackage-empty 11.55 € - 350 γραμ.\npackage-empty 16.50 € - 500 γραμ.\nΚόστος κιλού: 33.00 ευρώ. το ΦΠΑ συμπεριλαμβάνεται.


Έχει θέση το βίντεο στο ποδόσφαιρο; | Κοινωνία & Πολιτισμός | DW | 11.11.2017\nΈχει θέση το βίντεο στο ποδόσφαιρο;\nΗ χρήση του βίντεο ως διαιτητικού βοηθήματος προκαλεί αντιπαραθέσεις στη Γερμανία. Δικαιότερο ποδόσφαιρο, υπόσχονται οι υποστηρικτές, αλλοίωση του αθλήματος, διαπιστώνουν οι επικριτές.\nΤι κρίνει έναν αγώνα ποδοσφαίρου; Συχνά αρκεί μια εξαιρετική ατομική ενέργεια, ένας όμορφος ομαδικός συνδυασμός, ένα μοιραίο αμυντικό λάθος, μια στιγμιαία αδράνεια, μια στραβοκλωτσιά ή μια θεατρική ζαβολιά που παραπλανά τον διαιτητή ώστε να σφυρίξει κάποια ανύπαρκτη παράβαση, η οποία ίσως αποδειχθεί καθοριστική για τη ροή του παιχνιδιού. Πάντως, όπως σίγουρα έχει διαπιστώσει ο κάθε στοιχειωδώς παρατηρητικός ποδοσφαιρόφιλος, τα φαλτσοσφυρίγματα των διαιτητών δεν χρειάζονται πάντα παίκτες με εξαιρετικό ταλέντο στην… υποκριτική. Αν αποκλείσουμε ότι υπάρχει δόλος ή οποιαδήποτε ύποπτη σκοπιμότητα για να ληφθεί μια λανθασμένη απόφαση, τότε καθοριστικός παράγοντας είναι το ανθρώπινο λάθος. Σε όσους σε στιγμές αχαλίνωτου ποδοσφαιρικού πάθους ή έξαρσης οπαδισμού τείνουν να το ξεχνούν, πρέπει να υπενθυμίζει κανείς ότι και οι άρχοντες του αγώνα είναι αν μην τι άλλο άνθρωποι.\nΟι κορυφαίοι παράγοντες του γερμανικού ποδοσφαίρου βεβαίως αντιλαμβάνονται την ανθρώπινη φύση των διαιτητών. Ωστόσο σκέφθηκαν ότι θα μπορούσαν με τη βοήθεια της τεχνολογίας να διορθώσουν τις ανθρώπινες ατέλειές τους επιστρατεύοντας τη μέθοδο του βίντεο. Αυτό θα μπορεί να χρησιμοποιείται σε επίμαχες φάσεις αποδίδοντας δικαιοσύνη και κάνοντας το ποδόσφαιρο πιο καθαρό. Όπως συμβαίνει συχνά στη ζωή όμως, μία θεωρία μπορεί να ακούγεται υπέροχη μέχρι να αποδειχθεί το αντίθετο κατά την πρακτική εφαρμογή της.\nΑρχή με αναποδιές\nΗ χρήση του βίντεο ως διαιτητικού βοηθήματος έχει προκαλέσει ουκ ολίγες διαμαρτυρίες και εκνευρισμούς στην Bundesliga\nΗ νέα, πολλά υποσχόμενη μέθοδος εισήχθη λοιπόν φέτος πιλοτικά στην Bundesliga. Μετά το πέρας του πρώτου τρίτου της σεζόν στην κορυφαία ποδοσφαιρική λίγκα της Γερμανίας, το σύστημα ηλεκτρονικής υποβοήθησης του διαιτητή με τη χρήση βίντεο (γνωστό ως VAR) έχει γίνει το νούμερο ένα θέμα συζήτησης – ή καλύτερα, η πέτρα του σκανδάλου. Αυτό που προηγουμένως κάποιοι διαφήμιζαν ως πανάκεια κατά της αδικίας, φαίνεται κατά πολλούς να λειτουργεί σαν ουσία που δηλητηριάζει το ποδόσφαιρο. Η πειραματική φάση εφαρμογής σημαδεύτηκε από τεχνικά προβλήματα, ασαφείς διατυπώσεις των σχετικών κανονισμών εκ μέρους της Γερμανικής Ποδοσφαιρικής Ομοσπονδίας, ατυχείς χειρισμούς από τους διαιτητές εντός γηπέδου και εκείνους που παρακολουθούν το βίντεο για να παρεμβαίνουν σε εξαιρετικά επίμαχες φάσεις, αλλά και εσωτερικές εντάσεις στον χώρο της γερμανικής διαιτησίας. Αίσθηση και ερωτηματικά προκάλεσε η προ ημερών αντικατάσταση του μέχρι πρότινος επικεφαλής του πιλοτικού πρότζεκτ, του πρώην διαιτητή Χέλμουτ Κρουγκ. Αυτός κατηγορήθηκε μεταξύ άλλων για αυθαίρετες παρεμβάσεις στο έργο των βιντεο-διαιτητών, που παρακολουθούν εξ αποστάσεως τη δράση στα γήπεδα της Bundesliga από ένα κέντρο ελέγχου στην Κολωνία –το «Darkroom», δηλαδή σκοτεινό δωμάτιο, όπως το αποκάλεσε ο παλαίμαχος διαιτητής Μπερντ Χάινεμαν, αφήνοντας σαφείς αιχμές για την ποιότητα των αποφάσεων που λαμβάνονται εκεί.\nΑμφιλεγόμενες, ακόμη και καταφανώς λανθασμένες διαιτητικές αποφάσεις υπήρξαν ήδη αρκετές στο διάστημα που χρησιμοποιείται το VAR στην Bundesliga. Εξάλλου και στο «Darkroom» κάθονται άνθρωποι και όχι ρομπότ. Μια πρώτη διάψευση των πολύ υψηλών προσδοκιών που είχαν διατυπώσει για το νέο σύστημα οι αρμόδιοι. Αυτοί υπόσχονται τώρα σοβαρές βελτιώσεις και ανακατατάξεις, ώστε η νέα τεχνολογία να χρησιμοποιείται στο εξής με περισσότερη διαφάνεια και λιγότερα παραθυράκια για ατομικές ερμηνείες και παρεμβάσεις ανθρώπων, οι απόψεις των οποίων, ως γνωστόν, συχνά διίστανται.\nΕντυπώσεις από το κέντρο διαιτητικού ελέγχου στην Κολωνία\nΠάντως η πλειοψηφία των εμπλεκομένων στον χώρο του γερμανικού ποδοσφαίρου επικροτεί τη νέα τεχνολογία. Ο προπονητής της Εθνικής Γερμανίας Γιοάχιμ Λεβ πιστεύει ακράδαντα ότι «η απόδειξη του βίντεο κάνει το ποδόσφαιρο πιο δίκαιο». Το ίδιο και ο διεθνής αμυντικός Ματς Χούμελς. Και οι δύο τονίζουν όμως ότι το βίντεο θα πρέπει να επιστρατεύεται μόνο σε ξεκάθαρες περιπτώσεις διαιτητικών λαθών και όχι σε φάσεις όπου οι πιθανότητες να ληφθεί η μια ή η άλλη απόφαση είναι 50-50.\nΕπιχειρήματα έχουν όμως και οι ολοένα αυξανόμενοι επικριτές, στους οποίους συγκαταλέγονται σημαντικές προσωπικότητες του γερμανικού ποδοσφαίρου, όπως ο παλαίμαχος διεθνής επιθετικός Ρούντι Φέλερ. Ο σημερινός αθλητικός διευθυντής της Μπάγερ Λεβερκούζεν σχολίασε ότι η μέθοδος του βίντεο «σκοτώνει τη διάθεση» και «δύσκολα μπορεί να την ανεχτεί κανείς». Τι λένε όμως οι φίλαθλοι στις κερκίδες; Ήδη έχουν αρχίσει να ακούγονται τα πρώτα συνθήματα για κατάργηση της νέας τεχνολογίας. «Καταστρέφετε το αγαπημένο μας άθλημα», φώναζαν οι φίλοι της Βόλφσμπουργκ στο ματς της περασμένης Κυριακής απέναντι στη Χέρτα (3-3). Όχι τόσο για τα δύο δικαίως ακυρωθέντα -με τη συνδρομή του βίντεο- γκολ της ομάδας τους, αλλά για το γεγονός ότι πριν την ακύρωση είχαν πανηγυρίσει, είχαν ακούσει τον ύμνο της Βόλφσμπουργκ και τον εκφωνητή του γηπέδου να ανακοινώνει περήφανα το νέο σκορ. Όλα αυτά για να μάθουν μετά ότι χάρηκαν… τσάμπα. Την αγανάκτηση των φίλων της Βόλφσμπουργκ συμμερίστηκαν -παρότι ευνοημένοι από τη χρήση του βίντεο- και οι φίλαθλοι της Χέρτα.\nΤο επιχείρημα περί δικαιότερου ποδοσφαίρου είναι αναμφίβολα πολύ ισχυρό. Ωστόσο δεν πρέπει να αγνοηθούν οι κίνδυνοι. Τι θα ήταν άλλωστε το λαοφιλέστερο άθλημα χωρίς τον κόσμο του;\nΛέξεις κλειδιά ποδόσφαιρο, Bundesliga, βίντεο, διαιτησία, VAR\nΜόνιμος σύνδεσμος https://p.dw.com/p/2nM63


elenastral: Τι είναι η ανάσταση;\nΌταν ο άνθρωπος κατέβηκε στην ύλη και στην ύλη και στην ύλη και στην ύλη και στην ύλη, τελικά έγινε η ύλη. Τι είναι η ανάσταση; Είναι ακριβώς το αντίστροφο. Ο άνθρωπος τελικά θα αφυπνιστεί και θα πει, "Έχω αρρωστήσει με αυτήν την κατάσταση." Δεν το λέτε αυτό για το σώμα σας; "Έχω αρρωστήσει με αυτό!" Το έλεγα αυτή την εβδομάδα. Ήμουν τόσο άρρωστος, κρύωμα και βήχα, φτερνίσματα. Είπα, "είμαι άρρωστος με αυτό το σώμα!" Τελικά όταν αρρωστήσετε, ξεκινά η επιστήμη της ανάστασης. Γιατί; Επειδή η ασθένεια δημιουργεί την παρατήρηση ότι δεν είστε σώμα και δεν σας αρέσει το σώμα. Αμέσως όταν λέτε, "Δεν μου αρέσεις, δεν μου αρέσει αυτό που είσαι", χωρίζετε τον εαυτό σας από το σώμα σας. Γίνεστε λίγο περισσότερο πνεύμα από το σώμα. Γι 'αυτό αυτή η ζωή δημιούργησε την ασθένεια.\nΔεν μας αρέσουν τα συναισθήματά μας. Πολλές φορές λέμε, "Γιατί θυμώσαμε, γιατί μισήσαμε, γιατί ζηλέψαμε, γιατί μπερδευτήκαμε;" Λοιπόν, αυτό συμβαίνει επειδή ταυτιστήκαμε, και απ' τη στιγμή που δεν μας αρέσει αυτό που ήμασταν, απομακρυνόμαστε ξανά από αυτήν την κατάσταση. Κοιτάξτε τι συμβαίνει. Αναστήσατε τον εαυτό σας.\nΤότε επανερχόμαστε και λέμε, "Γιατί σκέφτηκα έτσι; Γιατί οργανώθηκα με αυτόν τον τρόπο; Γιατί ήταν το σχέδιό μου έτσι, ώστε να μου φέρει βάσανα και πόνο και άγχος; Δεν μου αρέσει η σκέψη μου, ο σχεδιασμός μου, ο τρόπος που κρίνω. Δεν μου αρέσουν." Απ' τη στιγμή που λέτε, "Δεν μου αρέσει αυτό που σκέφτηκα", χωρίζετε τον εαυτό σας από τη σκέψη σας και την κοιτάτε. Αμέσως μόλις κερδίσετε τη θέση του παρατηρητή, ανασταίνεστε.\nTeachings of Christ vol.4\nPosted by Elena at 11:10 π.μ.\nΠόσο αληθινά όλα αυτα\n13 Ιουλίου, 2020 08:50\nΗ ανάσταση είναι νίκη επί της φύσης μας\nΟ συμβολισμός του πασχαλινού αυγού\nΗ χαρά είναι πραγματικά η μεγαλύτερη θεραπευτική δ...\nΗ μεγαλύτερη χαρά συμπυκνώνεται στα λουλούδια


Κατίδης: «Στόχος το τρία στα τρία και η πρωτιά» - Onsports.gr\nOnsports Team\t24 Οκτωβρίου 2011, 17:27\nΚατίδης: «Στόχος το τρία στα τρία και η πρωτιά»\nΜπορεί η Εθνική μας ομάδα των Νέων να θέλει τουλάχιστον το βαθμό της ισοπαλίας την Τετάρτη (26/10) απέναντι στην αντίστοιχη ομάδα της Σλοβακίας, για τον 10ο προκριματικό όμιλο του Euro 2012, προκειμένου να πάρει την πρόκρισή της στην elite round, ωστόσο ο Γιώργος Κατίδης τονίζει πως στόχος είναι η νίκη.\nΜιλώντας στο επίσημο site της ΕΠΟ, ο Κατίδης τόνισε: «Ξεκινήσαμε τις υποχρεώσεις μας στον όμιλο με τον καλύτερο δυνατό τρόπο και το ίδιο θέλαμε και για τον αγώνα με την Αρμενία. Μπήκαμε από την αρχή με σοβαρότητα και, εκτός από το γρήγορο γκολ, είχαμε αρκετές ευκαιρίες να κλειδώσουμε τη νίκη από το πρώτο ημίχρονο.\nΣτη συνέχεια οι ρυθμοί μας έπεσαν λίγο και δεχτήκαμε το γκολ. Ευτυχώς, αντιδράσαμε γρήγορα και καταφέραμε να επικρατήσουμε. Πλέον, προετοιμαζόμαστε για τον τελευταίο αγώνα με την Σλοβακία, με σκοπό να κατακτήσουμε τον αρχικό μας στόχο, που είναι οι τρεις νίκες και η πρωτιά στον όμιλο. Το έργο μας κόντρα στους Σλοβάκους δε θα είναι εύκολο, καθώς και οι αντίπαλοί μας έχουν ισχυρό κίνητρο».


961. Ο στρατηγός του Βυζαντίου, Νικηφόρος Φωκάς, απελευθερώνει το Ηράκλειο της Κρήτης - OnAlert.gr\n961. Ο στρατηγός του Βυζαντίου, Νικηφόρος Φωκάς, απελευθερώνει το Ηράκλειο της Κρήτης\n961.... Ο στρατηγός του Βυζαντίου, Νικηφόρος Φωκάς, απελευθερώνει το Ηράκλειο της Κρήτης από τους Άραβες.\n1530.... Ο βασιλιάς της Αγγλίας, Ερρίκος Η', ζητά από τον Πάπα να του επιτρέψει να πάρει διαζύγιο. Ο Πάπας αρνείται και ο βασιλιάς κηρύσσει ότι, ο Πάπας δεν είναι ο επικεφαλής της Εκκλησίας της Αγγλίας. Από τότε η Αγγλικανική Εκκλησία αυτονομείται από την καθολική και έχει κεφαλή της τον εκάστοτε βασιλιά.\n1876.... Ο Αλεξάντερ Γκράχαμ Μπελ παίρνει το δίπλωμα ευρεσιτεχνίας για το τηλέφωνο.\n1912.... Ο Γάλλος αεροπόρος, Αντί Σεϊμέ, καλύπτει σε πτήση, χωρίς ενδιάμεσο σταθμό, την απόσταση Λονδίνο-Παρίσι σε 3 ώρες.\n1918.... Οι Μπολσεβίκοι αλλάζουν το όνομα τους σε «Ρωσικό Κομμουνιστικό Κόμμα».\n1933.... Ο Τσαρλς Ντάροου λαμβάνει δίπλωμα ευρεσιτεχνίας για το παιγνίδι «Monopoly».\n1936.... Τα γερμανικά στρατεύματα υπό τον Χίτλερ εισβάλουν στην αποστρατικοποιημένη Ρηνανία, παραβιάζοντας τη Συνθήκη των Βερσαλλιών και το Σύμφωνο του Λοκάρνο. Οι Κυβερνήσεις Αγγλίας και Γαλλίας δεν αντιδρούν.\n1948.... Τα Δωδεκάνησα ενσωματώνονται κι επισήμως στην Ελλάδα.\n2004.... Περίπου 7,6 εκατομμύρια έλληνες ψηφοφόροι προσέρχονται στις κάλπες για να εκλέξουν τη νέα Κυβέρνηση της χώρας. Μετά από μία ομαλή προεκλογική περίοδο, που σημαδεύτηκε από την αλλαγή φρουράς στην ηγεσία του ΠΑΣΟΚ, νικητής των εκλογών αναδεικνύεται η Νέα Δημοκρατία με 45,36%. Το ΠΑΣΟΚ ακολουθεί με 40,55%, το ΚΚΕ με 5,90% και ο ΣΥΝ με 3,26%.


Η Περιφέρεια μας και το… "στίγμα"* της | Kavala News Τα Νέα της Καβάλας Online\nΚυρ, 03/04/2022 - 14:24\nΈχει την πρόθεση να αλλάξει το λογότυπο της η Περιφέρεια Ανατολικής Μακεδονίας και Θράκης. Υπάρχουν ήδη οι σχετικές αποφάσεις του Περιφερειακού συμβουλίου αλλά και πρόσκληση για κατάθεση ιδεών για το νέο λογότυπο. Πεδίο δόξης λαμπρό για συνθέσεις αλλά και διαφωνίες.\nΗ Περιφέρεια μας έχει πολλά πλεονεκτήματα αλλά και συμβολισμούς που θα πρέπει να ληφθούν σοβαρά στην σύνθεση ενός λογότυπου. Να αναφέρω ότι το συγκεκριμένο λογότυπο που είχε επιλεγεί, από την εποχή της κρατικής διοίκησης 1986 -2010 συνάδει με τα πλούσια αρχαιολογικά ευρήματα που υπάρχουν στην περιοχή.\nΑρχικά όμως είχε παρουσιαστεί ως σήμα της Περιφέρειας σχήμα του δικέφαλου αετού του Βυζαντίου με μια ξεχωριστή μορφή, το οποίο συναντάμε σε διάφορα έντυπα και έγραφα πριν 30 χρόνια.\nΗ αιρετή Περιφέρεια, από το 2011 δεν άλλαξε, τουλάχιστον η διοίκηση στην οποία υπηρέτησα, το λογότυπο. Άλλωστε αυτό θα σήμαινε πολλές αλλαγές σε έντυπα, σύμβολα, πινακίδες, συμμετοχή σε Ευρωπαϊκά προγράμματα. Θα αχρηστεύονταν πληροφοριακές πινακίδες κ.α. με τεράστιο κόστος.\nΑπ' ότι έχω δει όλες οι Περιφερειακές ενότητες προχώρησαν σε κατασκευή πινακίδων, προσόψεων κτιρίων με το υπάρχον σήμα απομακρύνοντας τις παλιές με τα σήματα των Νομαρχιακών αυτοδιοικήσεων.\nΌλα τα εκτελούμενα Ευρωπαϊκά προγράμματα αλλά και οι πολλές εισόδους στην Περιφέρεια από την Βουλγαρία και την Τουρκία φέρουν το σήμα της κρατικής Περιφέρειας.\nΑλλαγές έγιναν μόνο στην Τουριστική προβολή με νέο λογότυπο, καλαίσθητο, που επιχειρεί να καταστήσει αναγνωρίσιμη την Περιφέρεια μας στο εξωτερικό.\nΣτοιχείο της Περιφέρειας Ανατολικής Μακεδονίας και Θράκης είναι η ΣΥΝΘΕΣΗ. Εδώ συμβιώνουν αρμονικά αιώνες τώρα, άνθρωποι διαφορετικών θρησκευμάτων και γλωσσών.\nΕδώ είναι η αφετηρία της Ευρώπης, τα σύνορα του δυτικού πολιτισμού, ο τόπος έλευσης του Αποστόλου των Εθνών Παύλου που με την διδασκαλία του Χριστιανισμού άλλαξε την μοίρα της Ευρώπης της ηπείρου που διαμόρφωσε τον κόσμο στον πλανήτη.\nΕδώ υπάρχουν ακόμα και σήμερα τα σημεία της Εγνατίας Οδού, του δρόμου που ένωνε Πολιτισμούς και συνέβαλε στην πρόοδο της οικονομίας αλλά και στην διάδοση ιδεών.\nΕδώ η φύση ήταν γενναιόδωρη με το ποιο εντυπωσιακό οικοσύστημα στα Βαλκάνια με βουνά, δάση κάμπους ακτές θάλασσα και δυο πανέμορφα νησιά την Θάσο και την Σαμοθράκη.\nΕδώ ήρθαν, ρίζωσαν και δημιούργησαν οι πρόγονοι μας, πρόσφυγες από τις Πατρίδες της Ανατολής, μεταφέροντας πολιτισμό, παραδόσεις γνώσεις και επιχειρηματικότητα.\nΕδώ εδράζονται Πανεπιστημιακά ιδρύματα που ανέδειξαν και αναδεικνύουν το αύριο της Χώρας μας στην καινοτομία στην έρευνα στην φιλοσοφία στην Νομική επιστήμη στην Ιατρική στην Ιστορία στις τέχνες.\nΕυκαιρία όμως να ανατρέξουμε και στην ιστορία της Περιφέρειας, του διοικητικού αυτού σχήματος που σε διάρκεια 100 χρόνων έχει αλλάξει πολλές μορφές, διοικητές, διοικήσεις συμβούλια, γενικούς γραμματείς Περιφερειάρχες, έκταση και το κυριότερο, πληθυσμιακή σύνθεση .\nΠέντε Ενότητες (Νομοί για τους παλαιότερους) αποτελούν σήμερα την Περιφέρεια. Αυτό ισχύει από το 1986, όπου έχουμε την οριστική δημιουργία των 13 Περιφερειών στην χώρα.\nΗ δική μας είναι η πρώτη, σύμφωνα με τις τότε κυβερνητικές ανακοινώσεις. Ο νόμος προβλέπει την τοποθέτηση Γενικού Γραμματέα αλλά και συμβουλίου, το οποίο αποτελείται από αιρετούς εκπροσώπων Δήμων, φορέων και οργανώσεων. Με την πάροδο το χρόνο ο γενικός γραμματέας αποκαλείται Περιφερειάρχης.\nΈδρα της Περιφέρειας ορίζεται η Κομοτηνή και μια σειρά υπηρεσιών μεταφέρεται εκεί, κυρίως από την Καβάλα, όπου μέχρι τότε ήταν έδρα διαφόρων υπηρεσιών διαπεριφερειακής εμβέλειας.\nΟ νομοθέτης όμως προβλέπει την δυνατότητα ίδρυσης γραφείου του Περιφερειάρχη και στην Καβάλα (μόνο οι διορισμένοι Περιφερειάρχες Άρης Παπαδόπουλος, Ζαφείρης Σακελλάρης και Μιχάλης Αγγελόπουλος λειτούργησαν το γραφείο αυτό).\nΓιατί όμως η Καβάλα είχε τέτοια μεταχείριση;\nΕδώ ήταν εγκατεστημένες μια σειρά υπηρεσιών από το 1972. Τότε η χώρα διοικητικά είχε χωριστεί σε εφτά μείζονες διοικήσεις: Η 7η αυτή με τους Νομούς Σερρών, Καβάλας, Δράμας, Ξάνθης, Ροδόπης και Έβρου.\nΈδρα η πόλη της Καβάλας και ο επικεφαλής είχε τον τίτλο του υφυπουργού. Την εποχή εκείνη μια σειρά υπηρεσιών είχε μετακομίσει σε χρόνο ρεκόρ από την Κομοτηνή στην Καβάλα.\nΓιατί από την Κομοτηνή; Γιατί η πόλη αυτή για δεκαετίες ήταν ή έδρα της Γενικής Διοίκησης Θράκης, όπου υπάγονταν και η Καβάλα.\nΟ θεσμός αυτός εφαρμόστηκε λίγα χρόνια μετά την απελευθέρωση της Μακεδονίας από τον τουρκικό ζυγό και την ένταξη στην συνέχεια της Θράκης στον εθνικό κορμό το 1919. Οι Γενικές διοικήσεις στην χώρα αλλάξαν μορφή πολλές φορές στο διάβα των 100 αυτών χρόνων. Μετά τον πόλεμο του 1940 και για βραχύ χρονικό διάστημα δημιουργήθηκε και Γενική διοίκηση Ανατολικής Μακεδονίας με έδρα την Καβάλα.\nΑπό την δεκαετία του 1950, η διοικητική σύνθεση της χώρας επικεντρώθηκε στους Νομούς και στις υπερεξουσίες των υπουργείων έτσι αποδυναμώθηκαν οι Γενικές διοικήσεις μέχρι που καταργήθηκαν. Ο θεσμός των Περιφερειακών διοικήσεων, στη διάρκεια της επταετίας κράτησε μόλις δύο χρόνια.\nΌλα άλλαξαν το 2010 όταν ψηφίστηκε ο Νόμος για την διοικητική αλλαγή στην χώρα ο “Καλλικράτης”. Οι Περιφέρειες απόκτησαν αιρετές διοικήσεις άμεσα εκλεγόμενες από τους πολίτες, σε επίπεδο Νομού. Ο επικεφαλής του ψηφοδελτίου που κέρδιζε στις εκλογές ήταν ο Περιφερειάρχης και αναλογικά από κάθε Νομό, που ονομάσθηκε Περιφερειακή Ενότητα, εκλέγονταν οι Περιφερειακοί σύμβουλοι.\nΣτις δυο πρώτες θητείες ο Αντιπεριφερειάρχης κάθε ενότητας ήταν ο επικεφαλής, τοπικού ψηφοδελτίου που είχε ο νικητής συνδυασμός. Από το 2019 όλοι οι Αντιπεριφερειάρχες (θεματικοί και χωρικοί) ορίζονται με αποφάσεις του Περιφερειάρχη.\nΣτην Περιφέρεια μας έμειναν οι πέντε νομοί , όπως είχε διαμορφωθεί το σχήμα από το 1986.\nΗ Θάσος στο νόμο ορίστηκε ξεχωριστή Περιφερειακή ενότητα, εκλέγει μόνο Περιφερειακό Σύμβουλο, σε ξεχωριστά ψηφοδέλτια κάθε συνδυασμού, όμως εκλέγεται ο πρώτος ή πρώτη σε από όλους τους συνδυασμούς ανεξάρτητα αν ο συνδυασμός του εκλεγέντος δεν έχει πρωτεύσει στο σύνολο της Περιφέρειας.\nΣε μια εποχή έντονων αναταραχών, ανακατατάξεων και αμφισβητήσεων στην Ευρώπη η Περιφέρεια Α.Μ.Θ. οι ΑΝΘΡΩΠΟΙ της και ο τόπος που ζούμε όλοι αρμονικά αποτελεί την όαση Ελπίδας και δημιουργίας και ανάταξης παράδειγμα για όλους.\nΜε αυτές της σκέψεις θα πρέπει να “σχεδιαστεί” το σήμα του τόπου μας.\nΈχουμε δρόμο μακρύ αλλά και πολλές νέες δημιουργικές δυνάμεις. Ας δείξουμε εμπιστοσύνη στους νέους, ας τους “προτρέψουμε” να σχεδιάσουν, ας τους δώσουμε κίνητρα, μια υποτροφία, μια επιβράβευση. Ας τους δώσουμε το... λόγο. Ας το τολμήσουμε. Μπορούμε και Μπορούν.\n*Στίγμα: ταυτότητα, αποτύπωμα, σύνθεση, πλεονέκτημα.\n*Ο Κωνσταντίνος Π. Παπακοσμάς καταγράφει την τοπική ιστορία, διετέλεσε Αντιπεριφερειάρχης Πολιτισμού – Τουρισμού στην πρώτη αιρετή διοίκηση της Περιφέρειας Α.Μ.Θ. (2011 -2014).